งานเข้า
คดีอดีตผู้จัดการสาขาแบงก์ไทยพาณิชย์และกรุงศรีอยุธยาฉ้อโกงเงินของสถาบันเทคโนโลยีพระจอมเกล้า
24 ม.ค. 2558

คดีอดีตผู้จัดการสาขาแบงก์ไทยพาณิชย์และกรุงศรีอยุธยาฉ้อโกงเงินของสถาบันเทคโนโลยีพระจอมเกล้าเจ้าคุณทหารลาดกระบัง (สจล.) ทำให้ 2 แบงก์นี้เดือดร้อนเป็นอย่างมาก
เรื่องนี้ทำให้ประธานกรรมการแบงก์ อานันท์ ปันยารชุน สั่งการให้ผู้บริหารแบงก์เคลียร์ปมกับสาธารณชนให้หมดอย่างโปร่งใสตรงไปตรงมา ตามนโยบายการดำเนินธุรกิจอย่างมีธรรมาภิบาลที่ดี ทำให้ พงษ์สิทธิ์ ชัยฉัตรพรสุข ผู้ช่วยผู้จัดการใหญ่อาวุโส สายบริหารการป้องกันอาชญากรรมทางการเงินและความปลอดภัย ธนาคารไทยพาณิชย์ ต้องตั้งโต๊ะเปิดข้อมูลให้ดูกันจะจะอีกครั้งว่าอะไรเป็นอะไร
ส่วนแบงก์กรุงไทย วิโรจน์ ไตรตระกูลสินธุ์ ผอ.ฝ่ายสื่อสารองค์กรและภาพลักษณ์ รีบส่งหนังสือชี้แจงว่า กรณีที่มีผู้ที่มีชื่อเกี่ยวข้องในกระบวนการฉ้อโกงและได้เปิดบัญชีกับธนาคารนั้น เป็นการเปิดบัญชีใช้บริการเหมือนลูกค้าตามปกติ ธนาคารมีลูกค้าอยู่กว่า 18 ล้านบัญชี ไม่อาจตรวจสอบได้หมดว่าใครเป็นลูกค้าดีหรือไม่
คุณพี่วิโรจน์บอกว่า ไม่มีผู้จัดการสาขาของธนาคารกรุงไทยไปยุ่งขิงกับการฉ้อโกง สจล.แต่อย่างใด บางสื่อเขียนชื่อแบงก์ผิดจากกรุงศรีเป็นกรุงไทย ขอชี้แจงให้เข้าใจถูกต้องตามนี้ครัช
งานนี้ไม่รีบชี้แจง อาจจะงานเข้าโดยไม่ได้ตั้งใจ